Akademický senát STU

13. 03. 2017

**Návrh**

**vnútorného predpisu**

**Pravidlá vkladania peňažných vkladov**

**alebo nepeňažných vkladov**

**Slovenskej technickej univerzity v Bratislave**

**do iných právnických osôb**

Predkladá: **prof.** **Ing. Robert Redhammer, PhD.**

 rektor

Vypracovala: **JUDr. Marcela Haladejová**

 právny a organizačný útvar

Zdôvodnenie: Aktualizácia pravidiel pre vkladanie peňažných vkladov alebo nepeňažných vkladov Slovenskej technickej univerzity v Bratislave do iných právnických osôb.

Návrh uznesenia: Akademický senát STU prerokoval návrh vnútorného predpisu STU „Pravidlá vkladania peňažných vkladov alebo nepeňažných vkladov Slovenskej technickej univerzity v Bratislave do iných právnických osôb“

1. bez pripomienok
2. s pripomienkami

a predmetný návrh vnútorného predpisu schvaľuje.

Vnútorný predpis

Číslo: X/2017

**Pravidlá vkladania peňažných vkladov alebo nepeňažných vkladov**

**Slovenskej technickej univerzity v Bratislave**

**do iných právnických osôb**

Dátum: 13. 03. 2017

**Slovenská technická univerzita v Bratislave, Vazovova 5, Bratislava**

V Bratislave 13. 03. 2017

Číslo: X/2017

Akademický senát Slovenskej technickej univerzity v Bratislave v súlade s § 15 ods. 1 písm. l) v spojení s § 19 ods. 5 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“), schválil na svojom zasadnutí dňa 13. marca 2017 nasledovný vnútorný predpis Slovenskej technickej univerzity v Bratislave

**Pravidlá vkladania peňažných vkladov**

**alebo nepeňažných vkladov Slovenskej technickej univerzity v Bratislave**

**do iných právnických osôb:**

**Článok 1**

**Základné ustanovenia**

**a definície pojmov**

1. Pravidlá vkladania peňažných vkladov alebo nepeňažných vkladov Slovenskej technickej univerzity v Bratislave do iných právnických osôb (ďalej len „pravidlá“) upravujú postup Slovenskej technickej univerzity v Bratislave (ďalej len „STU“) v prípadoch, keď sa má vložiť peňažný vklad alebo ako nepeňažný vklad STU do inej právnickej osoby.
2. Tieto pravidlá sú záväzné pre všetky súčasti STU.[[1]](#footnote-1)
3. Peňažný vklad je súhrn peňažných prostriedkov, ktoré STU vkladá do inej právnickej osoby a podieľa sa nimi na výsledku jej činnosti. Peňažným vkladom je aj členský príspevok, z ktorého sa tvorí majetok právnickej osoby.
4. Nepeňažný vklad je peniazmi oceniteľný majetok STU a činnosť zamestnancov STU, ktorý STU vkladá do inej právnickej osoby a tak sa nimi podieľa na výsledku jej činnosti. Nepeňažným vkladom sú aj práva z duševného vlastníctva, napr. z oblasti priemyselných práv.
5. Iná právnická osoba je od STU odlišná právnická osoba, ktorá má spôsobilosť mať práva a povinnosti.
6. Združenie podľa § 829 a nasl. Občianskeho zákonníka je združenie bez právnej subjektivity, ktoré nemôže v právnych vzťahoch vystupovať vo svojom mene a niesť zodpovednosť za svoje konanie; práva a povinnosti nevznikajú združeniu, ale jeho účastníkom.

**Článok 2**

**Zásady vkladania peňažného vkladu**

**alebo nepeňažného vkladu STU do inej právnickej osoby**

1. STU nie je oprávnená uskutočňovať vklady do spoločností, v ktorých sa ručí celým majetkom (verejná obchodná spoločnosť[[2]](#footnote-2), komanditná spoločnosť[[3]](#footnote-3)).
2. STU nie je oprávnená vkladať do obchodnej spoločnosti (akciová spoločnosť[[4]](#footnote-4), spoločnosť s ručením obmedzeným[[5]](#footnote-5)) alebo družstva[[6]](#footnote-6) nehnuteľný majetok, ktorý získala prevodom od štátu a finančné prostriedky získané dotáciou zo štátneho rozpočtu podľa § 16 ods. 3 písm. a) zákona, t. j. dotácie zo štátneho rozpočtu podľa § 89 zákona, ktorý upravuje financovanie verejných vysokých škôl.
3. STU môže vložiť svoj majetok ako vklad na účely zmluvy o združení podľa § 829 a nasl. Občianskeho zákonníka len ak dohodnutý účel združenia súvisí s činnosťou STU, t. j. s plnením úloh vo vzdelávacej, výskumnej, vývojovej, umeleckej a v ďalšej tvorivej činnosti.
4. Akademický senát STU schvaľuje pred predložením na schválenie Správnej rade STU návrhy rektora na právne úkony, ktorými chce STU:
5. založiť inú právnickú osobu alebo vložiť peňažný vklad alebo nepeňažný vklad do nej alebo do iných právnických osôb,
6. vložiť majetok STU do majetku inej právnickej osoby alebo použiť majetok STU ako vklad pri založení inej právnickej osoby,[[7]](#footnote-7)
7. vložiť majetok STU do obchodnej spoločnosti alebo použiť majetok STU ako vklad pri založení obchodnej spoločnosti,[[8]](#footnote-8)
8. vložiť majetok špecializovaného výskumného a vývojového pracoviska a majetku špecializovaného umeleckého pracoviska (ďalej len „špecializované pracovisko“)[[9]](#footnote-9), ktoré STU založila, do inej právnickej osoby alebo do obchodnej spoločnosti,
9. vložiť svoj majetok ako vklad na účely zmluvy o združení podľa § 829 a nasl. Občianskeho zákonníka, ak jeho hodnota prevyšuje 6 638,50 eura.

**Článok 3**

**Postup pri schvaľovaní vkladov**

1. Vypracovanie návrhu na vklad môžu iniciovať členovia kolégia rektora.
2. Návrh na vklad vypracúva osoba poverená rektorom v písomnej forme s odôvodnením.
3. Návrh na vklad (ďalej len „návrh“) obsahuje najmä:
	1. predmet vkladu a výšku vkladu vo finančnom vyjadrení,
	2. zdroje krytia vkladu aj so súhlasom súčasti STU, ktorá s týmito zdrojmi disponuje,
	3. označenie – špecifikácia právnickej osoby, do ktorej sa vklad má uskutočniť (resp. budúcej právnickej osoby, pokiaľ ide o založenie právnickej osoby),
	4. zdôvodnenie vkladu STU vrátane označenia významu a výhod vkladu pre STU,
	5. spôsob zabezpečenia napĺňania cieľov vkladu a záujmov STU v právnickej osobe,
	6. iné rozhodujúce okolnosti.
4. Návrh po schválení vo vedení STU rektor predloží na schválenie do Akademického senátu STU (ďalej tiež ako AS STU“). Ak sa návrh týka zdrojov, ktorými disponuje fakulta alebo slúžia na plnenie úloh fakulty, k návrhu je potrebné priložiť aj vyjadrenie príslušného akademického senátu fakulty.
5. Po schválení návrhu v AS STU rektor návrh spolu s uznesením AS STU predloží v písomnej forme na schválenie v Správnej rade STU.
6. Po schválení návrhu v správnej rade rektor uloží zrealizovať úkony súvisiace s realizáciou vkladu príslušným organizačným zložkám Rektorátu STU.
7. Postup uvedený v bodoch 1 až 6 tohto článku sa použije aj pri návrhu na vklad pri založení inej právnickej osoby.
8. Postup uvedený v bodoch 1 až 6 tohto článku sa primerane použije aj na zánik účasti STU v obchodnej spoločnosti alebo v inej právnickej osobe, ako aj v prípade zvýšenia alebo zníženia majetkovej účasti STU v obchodnej spoločnosti alebo v inej právnickej osobe.

**Článok 4**

**Ochrana záujmov STU**

1. Výkon práv a povinností STU a ochrana záujmov STU v právnických osobách, ktoré založila alebo do ktorých uskutočnila vklady, sa zabezpečuje postupom uvedeným v tomto článku.
2. Rektor poverí konkrétnu osobu alebo viacero osôb zabezpečením napĺňania cieľov a záujmov, pre ktoré STU vklad do právnickej osoby uskutočnila (ďalej len „poverená osoba“), a to najmä:

a) primeraným zastúpením v predstavenstve obchodnej spoločnosti alebo v inom riadiacom orgáne inej právnickej osoby, a to s ohľadom na výšku podielu vkladu v tejto právnickej osobe,

b) formou poverenia na členstvo v dozornej rade obchodnej spoločnosti alebo v inom kontrolnom orgáne inej právnickej osoby.

1. Poverená osoba predkladá rektorovi raz ročne informáciu o činnosti právnickej osoby, do ktorej STU vklad uskutočnila a stav napĺňania cieľov, pre ktoré tak urobila.
2. Zastupovanie STU na valných zhromaždeniach obchodných spoločností vykonáva rektor alebo ním písomne poverený zástupca.

**Článok 5**

**Záverečné ustanovenia**

1. Akékoľvek zmeny a doplnenia týchto pravidiel sú možné len na základe číslovaných písomných dodatkov k nim, po schválení v Akademickom senáte STU.
2. Ruší sa vnútorný predpis STU číslo 6/2007 – N zo dňa 19. 11. 2007 Pravidlá vkladania peňažných vkladov alebo nepeňažných vkladov STU do iných právnických osôb.
3. Tieto pravidlá boli schválené v Akademickom senáte STU dňa 13. marca 2017.
4. Pravidlá nadobúdajú platnosť dňom ich schválenia v Akademickom senáte STU a účinnosť dňom 1. apríl 2017.

prof. Ing. Ján Híveš, PhD. prof. Ing. Robert Redhammer, PhD.

predseda rektor

Akademického senátu STU

1. Článok 2 bod 2 až 4 Organizačného poriadku Slovenskej technickej univerzity v Bratislave. [↑](#footnote-ref-1)
2. § 76 a nasl. Obchodného zákonníka. [↑](#footnote-ref-2)
3. § 93 a nasl. Obchodného zákonníka. [↑](#footnote-ref-3)
4. § 154 a nasl. Obchodného zákonníka. [↑](#footnote-ref-4)
5. § 105 a nasl. Obchodného zákonníka. [↑](#footnote-ref-5)
6. § 221 a nasl. Obchodného zákonníka. [↑](#footnote-ref-6)
7. § 13 ods. 1 písm. a) v spojení s § 4 ods. 2 zákona č. 176/2004 Z. z. o nakladaní s majetkom verejnoprávnych inštitúcií (...) v znení neskorších predpisov. [↑](#footnote-ref-7)
8. § 13 ods. 1 písm. b) v spojení s § 4 ods. 1 zákona č. 176/2004 Z. z. o nakladaní s majetkom verejnoprávnych inštitúcií (...) v znení neskorších predpisov [↑](#footnote-ref-8)
9. § 39a ods. 2 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov. [↑](#footnote-ref-9)